Oudburgemeester se FB-plasing versprei soos veldbrandLentswe Mokgatle. Foto: Via Facebook In ŉ tyd wat rassespanning in Suid-Afrika hoog loop, het ŉ plasing van adv. Lentswe Mogatle, die voormalige burgemeester van Mogale City in Krugersdorp, Facebook-gebruikers aan die gons. Mokgatle het Vrydagaand om 22:55 foto’s op Facebook gedeel van sy plaas wat brand. “Daar was vanaand ŉ brand op my plaas. Ek weet nie wie dit gestig of hoe dit onstaan het nie, maar soos dinge hier gebeur, het my bure hier aangejaag gekom in hul bakkies en die brandweer bygestaan om die brand onder bedwang te bring voor dit groter skade kon aanrig. Raai wat, hulle is almal Afrikaners,” het hy by die plasing geskryf. Sy plasing is teen Sondagmiddag byna 10 000 keer gedeel en daar is meer as 410 keer kommentaar gelewer, waarvan by verre die meerderheid van die kommentators die gebaar verwelkom. S’makhuhle Bokwe Mafuna het op Mokgatle se plasing gereageer en onder meer gesê: “Jy moet ŉ goeie persoon wees, so ook jou bure. In die plaasbedryf weet mense vandag is dit ek en môre is dit jy. Dit was voorheen so in eKasi gewees. Mense het mekaar nodig, en ons almal weet dit,” waarop Mokgatle geantwoord het: “Ons is veilig BraB, te danke aan my boerebure.” Boitshoko B. Modise Soort het geskryf dié gebaar herstel ŉ mens se geloof in die mensdom, ongeag van ras. “After all, there’s only one race… the human race,” het hy geskryf. Lerato Cynthia Sereo skryf: “Dank God dat geen lewe verlore is nie. Ons is dankbaar teenoor die bure. Dit is net ŉ bewys dat daar steeds goeie mense daar buite is.” Gideon Havenga skryf: “Baie goeie nuus om te hoor die brand is geblus. Ons kan as ons almal saamstaan.” Die sanger Steve Hofmeyr het op Twitter geantwoord: “As Afrikaners aanvaar word, sal hulle tot by die maan vlieg vir hul bure.”